Povzetek revizijskega poročila  
Pravilnost dela poslovanja Občine Juršinci

Računsko sodišče je revidiralo pravilnost poslovanja Občine Juršinci v letu 2021 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.** Cilj revizije je bil izrek mnenja o pravilnosti poslovanja Občine Juršinci v letu 2021 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.

Računsko sodišče je o pravilnosti dela poslovanja Občine Juršinci v letu 2021 izreklo **mnenje s pridržkom,** ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna občine za leto 2021, poročilo o realizaciji finančnega načrta občine za leto 2021, poročilo o doseženih ciljih in rezultatih za leto 2021 niso popolni; župan je med področji proračunske porabe v letu 2021 prerazporedil sredstva v skupnem znesku 6.550 EUR;
* v 2 primerih prodaje nepremičnega premoženja ni imenovala skrbnika posameznega pravnega posla oziroma ga ni določila v pogodbi; v 4 primerih oddaje prostorov v najem ni pripravila posamičnega programa upravljanja oziroma načrta oddaje nepremičnega premoženja v najem; v najemni pogodbi, sklenjeni za nedoločen čas, je dogovorjeni odpovedni rok krajši od 1 leta; ni izvedla postopkov javnih naročil za obnovo poslovnih prostorov in je dopustila, da je Lekarna Juršinci sama izvedla investicijska vlaganja v poslovni prostor v lasti občine; v 6 primerih pred sklenitvijo neposredne najemne pogodbe oziroma aneksa in v 6 primerih oddaje stvarnega premoženja v brezplačno uporabo na spletni strani občine ni objavila namere o oddaji stvarnega premoženja v najem oziroma brezplačno uporabo; s 6 uporabniki poslovnih prostorov je sklenila neposredne pogodbe o brezplačni uporabi, čeprav za to niso bili izpolnjeni pogoji;
* v 4 primerih pred sklenitvijo pogodbe ni pridobila izjave oziroma podatkov o udeležbi fizičnih in pravnih oseb v lastništvu ponudnika; v 3 primerih na portalu javnih naročil ni objavila javno dostopnih informacij javnega značaja za sklenjene pogodbe oziroma anekse; po sklenitvi 2 aneksov k pogodbi, s katerima se je podaljšal rok za izvedbo del, ni pridobila novega finančnega zavarovanja za dobro izvedbo pogodbenih obveznosti s podaljšano veljavnostjo; menično izjavo ter 5 bianco menic, unovčljivih na prvi poziv za odpravo napak v garancijskem roku, je pridobila prepozno; pred uvrstitvijo 2 projektov v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije; pri izvedbi projekta izgradnje terase pri cerkvi za počitek s stopnicami do poti ni spoštovala načel učinkovitosti in gospodarnosti;
* v 2 primerih pred sklenitvijo pogodbe ni pridobila izjave oziroma podatkov o udeležbi fizičnih in pravnih oseb v lastništvu ponudnika; objava javnega razpisa na področju športa, javnega razpisa na področju turizma in javnega razpisa na področju socialno-humanitarnih dejavnosti ter objava in razpisna dokumentacija javnega razpisa za razstavni prostor na prostem niso vsebovale vseh obveznih sestavin;
* s sklenitvijo najemne pogodbe, s katero se je dogovorila o obročnem plačilu obveznosti, se je dolgoročno zadolžila pri pravni osebi, katere dejavnost ni dajanje posojil; od javnega zavoda, katerega soustanoviteljica je, ni pridobila podatkov o stanju zadolženosti na dan 31. 12. 2021.

Računsko sodišče je Občini Juršinci podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 10. oktobra 2023